በትግራይ ክልል የመቀንጨር ችግር በ12 ነጥብ 5 በመቶ ቀንሷል
በትግራይ ክልል በተመጣጠነ ምግብ እጥረት ምክንያት ይደረስ የነበረው መቀንጨር በ12 ነጥብ 5 በመቶ ቀንሷል ።የክልሉ እርሻና ተፈጥሮ ሃብት ቢሮ፥ ለውጤት መመዝገብ ባለፉት አምስት ዓመታት የተካሄደው የተፋሰስ ልማት ለመስኖ ስራው የፈጠረው ምቹ ሁኔታን በምክንያትነት ጠቅሷል።በቢሮው የተፈጥሮ ሃብት ጥበቃና አጠቃቀም የስራ ሂደት ባለቤት አቶ ሃፍቱ ኪሮስ፥ በክልሉ ባለፉት አምስት ዓመታት 500 ሺህ ሄክታር የተጎዳ መሬትን በማልማት ወደ ቀድሞ ስፈራው መመለሱንና በመስኖ ከሚለማው መሬትም የሚገኘው ምርት እያደገ መምጣቱን ገልፀዋል።በ2004 ዓ.ም በክልሉ 54 ሺህ 884 ሄክታር መሬት በመሰኖ በማልማት ከ11 ነጥብ 4 ሚሊየን ኩንታል በመነሳት በ2008 ዓ.ም 213 ሺህ 241 ሄክታር መሬት ለምቶ 17 ነጥብ 7 ሚሊየን ኩንታል ምርት ማገኘት ተችሏል።በተያዘው ዓመትም 340 ሺህ 900 ሄክታር መሬት በማልማት 25 ነጥብ 5 ሚሊየን ኩንታል ምርት ለማግኘት እየተሰራ መሆኑን በቢሮው የመስኖ ልማት የስራ ሂደት አስተባባሪ አቶ ሰለሞን ገብረስላሴ ተናግረዋል።በመስኖ ማምርት አርሶ አደሩ ለገበያ የሚያቀርበውን የምርት መጠን ከማሳደጉም በላይ ለቤተሰብ ፍጆታ የመጠቀም ባህል እየዳበር እንዲመጣ ከፍተኛ እገዛ አድርጓል።ይህ የተፋሰስ ልማቱን ተከትሎ የመጣው ለውጥም በክልሉ 52 በመቶ ላይ ይገኝ የነበረውን የመቀንጨር መጠን አንዲቀነስ አግዟል ነው ያለው ቢሮው።በየዓመቱ የመቀንጨር ችግር 2 ነጥብ 5 በመቶ በአማካይ እንዲቀንስ በማድረግ ባለፉት 5 ዓመታት በ12 ነጥብ 5 በመቶ የመቀንጨር ችግርን መቀነስ ተችሏል።በክልሉ የህፃናት መቀንጨር እየቀነሰ ቢመጣም አሁን ያለው 39 ነጥብ 5 በመቶ ቀላል የሚባል አይደለም።የክልሉ መንግስት ባካሄደው ጥናት የምግብ እህል እጥረቱ ሳይኖር የአመጋገብ ባህሉ ባለመዳበሩ ችግሩ መቀጠሉን አረጋግጧል።ይህን ለመቀየር አርሶ አደሮች በሚሳተፉባቸው መድረኮችና በጤና ኤክስቴንሽን ስራተኞች አማካኝነት ተከታታይ የግንዛቤ ማሳደግ ስራ ተጀምራል።በተጨማሪም የምግብ ይዘታቸው ከፍተኛ የሆኑ አዳዲስ ዝርያዎች ከምርምር ማዕከላት ጋር በመቀናጀት በመስራት እንዲቀርብ ይደረጋል ተብሏል-(ኤፍ ቢ ሲ)።